ગુજરાતની એ મહિલાઓ જે સમાજની પરવા કર્યા વિના પિન્ક રિક્ષા ચલાવીને થઈ છે આત્મનિર્ભર\nપૂનમ પટેલે બારમા ધોરણ સુધીના અભ્યાસ બાદ ટેક્સટાઈલ ડિઝાઈનિંગનો કોર્સ કર્યો હતો. પૂનમને નોકરી મળે તેમ હતી પણ તેણે પિન્ક રિક્ષા ચલાવવાનું પસંદ કર્યું. 

બબિતા ગુપ્તા સિલાઈ કામ કરતાં હતાં, પણ તેમણે એ કામ છોડીને પિન્ક રિક્ષા ચલાવવાનો નિર્ણય કર્યો. 

 આપણા મનમાં સવાલ થાય કે બે મહિલાઓએ પિન્ક રિક્ષા ચલાવવાનો નિર્ણય શા માટે કર્યો હશે? 

મહિલાઓએ રિક્ષા ચલાવવાનો નિર્ણય કેમ કર્યો?

આ સવાલના જવાબમાં પૂનમ કહે છે, "ટેક્સટાઈલ ડિઝાઈનર તરીકે નોકરી મળી, પણ ઓફિસ મારા ઘરથી ઘણી દૂર હતી." 

"વળી ત્યાં બીજા કર્મચારીઓ એવા હતા કે મારાથી ત્યાં કામ થઈ શકે તેમ ન હતું. રિક્ષા ચલાવીએ તો ઘર માટે પણ સમય આપી શકીએ અને નોકરીના પગાર કરતાં વધારે કમાણી કરી શકીએ."

બબિતા કહે છે, "સવારે સાત વાગ્યાથી રાતના નવ વાગ્યા સુધી સિલાઈ કામ કરતી ત્યારે પગાર મળતો હતો." 

"બહુ કામ કરતી હતી. શેઠ લોકો કહેતા કે લૅડીઝ થઈને આટલી કમાણી કરો છો? તેઓ અર્ધો પગાર જ આપતા હતા."

આવી પરિસ્થિતિ હતી ત્યારે પૂનમ અને બબિતાની મુલાકાત નગરપાલિકાના અધિકારીઓ સાથે થઈ હતી. 

તેમણે આ મહિલાઓને કહ્યું હતું કે તમે લોન પર રિક્ષા ખરીદો. અમે તમને મદદ કરીશું. બૅન્ક ઑફ બરોડામાંથી લોન મળી. બન્નેએ રિક્ષા ખરીદી અને આત્મનિર્ભર બન્યાં. 

રિક્ષા લઈને નીકળશો અને કોઈ દારૂડિયો મળશે તો? 

પૂનમ કહે છે, "અમે સવારે અને સાંજે જ રિક્ષા ચલાવીએ છીએ. બપોરના સમયમાં ઘરનું કામ કરી લઈએ અને સાંજે આવીને બાકીનું કામ કરી લઈએ. આટલું કરવા છતાં રોજના 800-900 રૂપિયા સુધીની કમાણી કરી લઈએ છીએ."

લોન દ્વારા પોતાની રિક્ષા ખરીદીને આત્મનિર્ભર બનવાનો નિર્ણય કર્યો ત્યારે આ બન્ને મહિલાઓએ પરિવારના વિરોધનો સામનો કરવો પડ્યો હતો. 

તેની વાત કરતાં બબિતા કહે છે, "મારા પરિવારમાં પતિ અને બે દીકરીઓ છે. મારા પતિએ કહેલું કે રિક્ષા ચલાવવી એ મહિલાનું કામ નથી."

"રસ્તા પર રિક્ષા લઈને નીકળશો અને કોઈ દારૂડિયો અજુગતું કરશે, કોઈ હેરાન કરશે, ટાયર પંક્ચર થશે કે રિક્ષામાં બીજી તકલીફ થશે તો શું કરશો?"

"મારા પતિએ એમ પણ કહેલું કે અત્યારે હું નોકરી પરથી પાછો આવું છું ત્યારે તું ઘરે હોય છે, પણ રિક્ષા ચલાવીશ ત્યારે ક્યાં હશે તેની અમને કેવી રીતે ખબર પડશે?"

બબિતાના પતિ રામપાલ ગુપ્તા આનાકાની કરતા રહ્યા હતા, પણ બબિતાએ ચૂપચાપ રિક્ષા ચલાવવાની ટ્રેનિંગ લીધી, લાઇસન્સ મેળવ્યું અને લોન પર રિક્ષા પણ લઈ લીધી.

રામપાલ ગુપ્તા કહે છે, "મારી પત્નીની કંઈક કામ કરવાની ઈચ્છા...\n\ntl;dr:
કોઈ મહિલા પોતાનો તથા પરિવારનો ઉદ્ધાર જાતે કરવાનો નિશ્ચય કરે એ પછી તેને કોઈ રોકી શકતું નથી. આ કથા એવી જ બે મહિલાઓની છે.